Kasino (korttipeli)

| Kasino |
| --- | --- |

Korttimäärä:  52
Pakkatyyppi:  peruskorttipakka
Pelaajamäärä:  2–4
Korttien järjestys suurimmasta pienimpään:  10♦-2♠-A-K-Q-J-10-9-8-7-6-5-4-3-2 (kädessä) K-Q-J-10-9-8-7-6-5-4-3-2-A (pöydässä)
Kasino on Suomessa suosittu korttipeli. Kasinossa nostetaan kortteja pöydältä sääntöjen mukaisesti ja tietyistä nostetuista korteista saa pisteitä. Pelaaja saa vuorollaan ottaa kortteja pöydältä yhdellä käsikortillaan sekä yksittäisiä kortteja että yhdistelmiä siten, että kunkin pöydästä otettavan kortin tai yhdistelmän summattu arvo on sen kortin arvo, jolla kortit otetaan: esimerkiksi kädessä olevalla kahdeksikolla voi nostaa kolmosen ja viitosen tai kaksi nelosta tai molemmat yhdistelmät. Korttien ottaminen ei ole pakollista. Jos pöydässä on 8, voi lyödä 8:n ja jättää molemmat pöytään (esimerkiksi ruutu 10:tä tai kolmatta kahdeksikkoa varten). Tai jos pöydässä on 3, 5, 8 ja 9, voi ottaa 8:lla 3:n ja 5:n ja jättää 8:n ottamatta (estäen siten mahdollisen mökin). Ensimmäiseksi 16 pistettä tai enemmän kerännyt pelaaja on voittaja. Pisteitä saa seuraavasti:
10♦ (valttikortti iso kasino, jonka arvo kädessä on 16, mutta pöydässä normaalisti 10): 2 pistettä
2♠ (valttikortti pieni kasino, jonka arvo kädessä 15, mutta pöydässä 2): 1 piste
Ässä (arvo kädessä 14, mutta pöydässä 1): jokaisesta 1 piste
Korttivoitto (eniten kortteja): 1 piste
Jos kortit menevät tasan, korttivoiton piste "jää pakkaan", eli seuraavassa jaossa siitä saa 2 pistettä. Jos kortit jäävät heti seuraavassa jaossa taas pakkaan siitä saa seuraavassa jaossa 3 pistettä jne.
Patavoitto (eniten patoja): 2 pistettä
Jos patakortit menevät tasan, patavoiton pisteet "jäävät pakkaan", eli seuraavassa jaossa siitä saa 4 pistettä. Jos patakortit jäävät heti seuraavassa jaossa taas pakkaan siitä saa seuraavassa jaossa 6 pistettä jne.
Yhteensä pakassa on siis 10 varsinaista pistettä. Lisäksi jos pelaaja nostaa kaikki kortit pöydästä omalla vuorollaan, syntyy mökki, josta saa yhden ylimääräisen pisteen. Pelaajilla ei voi olla kaikilla samaan aikaan mökkejä. Jos pelaaja olisi saamassa mökin tilanteessa, jossa kaikilla muilla pelaajilla on vähintään yksi mökki, lähtee kultakin toiselta pelaajalta yksi mökki pois sen sijaan, että pelaaja saisi mökin. Mökit merkitään yleensä pelaajien keräämiin pinoihin laittamalla yksi pinon korteista poikittain kuvapuoli ylöspäin. (Pisteettömän kortin käyttö on suositeltavaa pistelaskun selkeyttämiseksi.) Pakan viimeisessä jaossa ei saa mökkejä eikä näin ollen mökkejä lähde poiskaan. Pakan viimeisessä jaossa kaikkien korttien tultua pelatuksi saa viimeiseksi pöydästä kortteja saanut pelaaja pöydälle jääneet kortit itselleen pinoonsa. Viimeinen otto voi antaa kortti- tai patavoiton tai ehkä jopa molemmat.
Kasinossa korttien jako on varsin erikoinen: etumiehelle kaksi korttia, tämän jälkeiselle pelaajalle kaksi korttia, ja sitten pöytään kaksi korttia kuvapuoli ylöspäin, jonka jälkeen jatketaan jakamalla kaksi korttia seuraavalle pelaajalle, kaksi tätä seuraavalle pelaajalle, ja taas toiset kaksi pöytään (jolloin ollaan jaettu yhteensä kahdeksan korttia pelaajille ja pöytään neljä). Tämän jälkeen jatketaan korttien jakamista pelaajille kaksittain, kunnes kaikilla on käsissään neljä korttia. Kun kädessä olevat kortit on pelattu, jaetaan pakasta kaikille taas neljä korttia kaksittain, mutta ei enää pöytään.
Kun pakka on pelattu loppuun, lasketaan saadut pisteet. Jos kellään ei ole 16 pistettä, sekoitetaan pakka uudelleen ja jatketaan peliä. Peliä voidaan pelata joko aina pakan loppuun asti tai katkaisemalla peli heti pelaajan saadessa 16 pistettä täyteen.
Kasinossa korttien jakotapa mahdollistaa teoreettiset pelaajamäärät 2, 3, 4, 6, ja 12, ja niillä saa yhdestä pakasta aina 6, 4, 3, 2, ja 1 jakoa. Peliä voidaan myös pelata pareittain. Parit istuvat vastakkaisilla puolilla. Kun pelataan kasinoa neljällä hengellä, pareittain peluu toimii paremmin kuin tavallinen versio.lähde?
Englanninkielinen peli Cassino sekä ecuadorilainen Cuarenta ovat läheistä sukua kasinolle. Piitti on Pohjois-Suomessa suosittu perinteikäs peli, joka myös suuresti muistuttaa kasinoa, vaikka sääntöjen yksityiskohdissa on useita eroja.